CELEX: 62021CN0771
Language: el
Date: 2021-12-14 00:00:00
Title: Υπόθεση C-771/21: Αίτηση προδικαστικής αποφάσεως την οποία υπέβαλε το Győri Járásbíróság (Ουγγαρία) στις 14 Δεκεμβρίου 2021 — JH κατά Wizz Air Hungary Légiközlekedési Zrt. (Wizz Air Hungary Zrt.)

21.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 128/7
            
         
      Αίτηση προδικαστικής αποφάσεως την οποία υπέβαλε το Győri Járásbíróság (Ουγγαρία) στις 14 Δεκεμβρίου 2021 — JH κατά Wizz Air Hungary Légiközlekedési Zrt. (Wizz Air Hungary Zrt.)
      (Υπόθεση C-771/21)
      (2022/C 128/09)
      Γλώσσα διαδικασίας: η ουγγρική
      
         Αιτούν δικαστήριο
      
      Győri Járásbíróság
      
         Διάδικοι στην υπόθεση της κύριας δίκης
      
      
         Ενάγουσα: JH
      
         Εναγομένη: Wizz Air Hungary Légiközlekedési Zrt. (Wizz Air Hungary Zrt.)
      
         Προδικαστικά ερωτήματα
      
      
                  1)
               
               
                  Έχει το άρθρο 5, παράγραφος 3, του κανονισμού (ΕΚ) 261/2004 (1) του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, για τη θέσπιση κοινών κανόνων αποζημίωσης των επιβατών αεροπορικών μεταφορών και παροχής βοήθειας σε αυτούς σε περίπτωση άρνησης επιβίβασης και ματαίωσης ή μεγάλης καθυστέρησης της πτήσης και για την κατάργηση του κανονισμού (ΕΟΚ) 295/91, την έννοια ότι ο αερομεταφορέας υποχρεούται να λαμβάνει εύλογα μέτρα για την αποφυγή ματαιώσεως της πτήσεως ακόμη και σε περίπτωση συνδρομής εκτάκτων περιστάσεων οι οποίες έχουν απαλλακτικό χαρακτήρα;
               
            
                  2)
               
               
                  Σε περίπτωση καταφατικής απαντήσεως του Δικαστηρίου στο πρώτο ερώτημα, υποχρεούται ο αερομεταφορέας, στο πλαίσιο των εύλογων μέτρων,
                  
                              α)
                           
                           
                              να επιστρέψει με το αεροσκάφος που είχε προγραμματισθεί να εκτελέσει την πτήση, το οποίο είχε εκτρέψει την πορεία του σε γειτονικό αεροδρόμιο λόγω καταιγίδας, προκειμένου να παραλάβει τους επιβάτες της εν λόγω πτήσεως και να την εκτελέσει ευθύς μόλις τούτο καταστεί δυνατόν βάσει του επιτρεπόμενου χρόνου πτήσεως του πληρώματος; Σε περίπτωση καταφατικής απαντήσεως, υποχρεούται να πράξει τούτο, ακόμη και αν, εκ του λόγου αυτού, προκειμένου να εκτελεσθούν άλλες πτήσεις για τις οποίες είχε προγραμματισθεί το αεροσκάφος, πρέπει να διαθέσει άλλο αεροσκάφος και αναπληρωματικό πλήρωμα στον αερολιμένα αναχωρήσεως των πτήσεων αυτών, ο οποίος αποτελεί τον αερολιμένα βάσεως του αερομεταφορέα;
                           
                        
                              β)
                           
                           
                              να μεταφέρει τους επιβάτες οδικώς στο αεροσκάφος που είχε προγραμματισθεί να εκτελέσει την πτήση, το οποίο είχε εκτρέψει την πορεία του σε γειτονικό αεροδρόμιο σε απόσταση 140 χλμ λόγω καταιγίδας, και να εκτελέσει την πτήση εκείθεν;
                           
                        
                              γ)
                           
                           
                              να αποστείλει αεροσκάφος αντικαταστάσεως, άλλως να μεταφέρει τους επιβάτες οδικώς σε αεροσκάφος αντικαταστάσεως αποστελλόμενο σε γειτονικό αεροδρόμιο και, τοιουτοτρόπως, να πραγματοποιήσει την πτήση;
                           
                        
            
         (1)  ΕΕ 2004, L 46, σ. 1.